khistorydata/jeongjo-sjw-relations huggingface dataset:
정조 3년 · 목
疏略曰。臣病狀益谻。不得已擔舁殘軀。還尋鄕路。罪涉違傲。不勝悚懍。而謹以筵席未盡之懷。略貢憂愛之忱。伏願聖明垂察焉。臣伏見殿下。以不世出之姿。有大有爲之志。自在春宮。誠心典學。其浸灌於義理。培養於本原者。求之古昔。殆少其比。伏願益勉聖學。益堅聖志。凡於一念之發。一事之行。必欲其粹然一出於天理之正。而動靜云爲。罔或間斷。要使至誠之意。貫徹始終。孚格遠邇。則異日久道化成。豈不休哉。嗚呼兩賊滔天之惡。尙戴一天。合辭討罪之論。相持四歲。將至於王綱日頹。禍源不杜。終爲國家無窮之憂。雖以樂任事言之。刑政之紊。隄防之壞。莫大於此。伏望廓揮乾斷。明正典刑。使綱常不至墜地。亂賊庶幾知懼焉。故相臣朴世釆。少以學問自任。頗爲諸賢所與。而惟其胸懷不明快。言議未別白。全不類於聖門相傳之法。先正末年。深知其將爲吾道之害。貽書責其以糢糊二字。作爲義理。而庚申後士論之歧貳。實爲世釆所作俑也。乃以異端回互之人。幷侑先聖之廡。求以正士趨而淑人心。不亦難乎。伏乞亟下明旨。特黜朴世釆之從祀。有不可已也。且如南九萬尹趾完崔錫鼎輩。斁敗名義。爲後來諸賊之根本。而辛壬諸賊之當國也。乃以追配於 肅廟之室。此輩之肆然躋之於淸廟配食之列者。臣竊訝感。伏乞俯詢廷臣。幷命斥黜。以明大義。以重 廟享焉。批以。予之積誠招徠之意。豈爲一筵晉接而止哉。國事世道。悉欲咨以訪之于爾也。豈料辭病之餘。仍作決退之行乎。此固予誠禮未孚之致。彌切歉愧也。疏中陳規之語。讀之屢回。不覺激厲于中。思欲體認不忘。以爲需用之資。次陳討逆事。予或有當斷不斷。宜決未決者。亦豈無深量而然乎。朴文純事。 先朝已有不刊之禁典。爾以草野之蹤。未及知有是敎而發此言歟。果爾則無怪其言之如是也。三相事在久遠。有難容易議到。爾可諒之否。況有 先朝之敎。若曰某時與某時之人當黜之議。 列朝未嘗許之。此今日之左契爲敎。諄複之敎。小子昔已拜手承 命。到今有不敢更容他說也。聞爾有素抱宿疴也。深冬旅邸。調養之節。必多難便。爾行已遠。未及挽留。爾須俟春和更起登途。毋孤予側席之思焉。仍命遣史官傳諭。
정조 3년 · 강
持平徐有成疏陳母病乞遞。仍懲討。賜批。
정조 3년 · 목
疏略曰。臣之老母。忽自去夜。食飮頓却。登溷頗數。醫藥扶護。屬托無人。伏願遞臣職名。俾得專意調治焉。噫今此鄭妻之凶。龜賊之惡。以殿下日月之明。亦嘗俯燭。而仁愛太過。一啓四載。未蒙兪音。其可曰三綱不淪。九法不斁。而國可以爲國乎。亟允三司之請。快正兩賊之罪焉。若夫相福瑩中宗集之罪關 宗社。義急懲討。臣謂三賊正刑。斷不可已也。批以。所陳當留意。爾其勿辭。救護母病。
정조 3년 · 강
正言閔慶世上疏懲討。仍陳勉。賜批。
정조 3년 · 목
疏略曰。嘻嘻。鄭妻龜柱之罪。上天知之。上天誅之。殿下安得以其地處之有異。而少容私意於其間哉。至若相福塋中等諸賊之罪。神人之所共憤。亟允三司喉院之請焉。嗚呼。人君以一國而奉一身。其於宮室膳服。或有一二事過侈之節。何遽妨於治國。而自古聖哲之君。必以是爲戒。伏願克愼儉德。罔或少忽焉。今者吏曹判書宋德相。遽已下鄕。工曹參議亦又陳病。同朝缺望。多士齎歎。伏願聖明。益勤誠禮。以回遐心。以挽其行焉。批以。所陳當留意。爾其勿辭察職。
정조 3년 · 강
成均館生員鄭義健等八十二人上疏請勉留儒賢。賜批。
정조 3년 · 목
疏略曰。兩儒賢同德協輔之休。可以引領而望矣。不意宋德相恬退之行。纔已渡江。而金亮行引疾之懇。遽又還山。此何事耶。臣等伏聞金亮行。不能䟎程。尙在郊坰云。伏望及此時亟降恩敎。使已發之駕。不遠而復。則已歸之儒賢。從此復起矣。伏願採納焉。批以。方勤勤敦召。爾等退修學業。
정조 3년 · 강
玉堂。以雷異聯箚陳勉。賜批。校理嚴思晚。副校理沈煥之。修撰權以綱。副修撰朴祐源。
정조 3년 · 목
箚略曰。今日之轟燁。何爲而發也。惟遇災而懋修省之實。則轉災爲祥。不過轉移間事。誠願殿下亟加奮發之工。先祛己私。懋修實德。爲應天懼災之第一義。以之正王綱而進賢才。開言路而濟民窮。凡一政一令之間。益勉新工焉。批以。遇此洊雷之警。深切恐懼之心。箚辭又甚切摯。思欲猛省矣。
정조 3년 · 강
遞弘文提學兪彦鎬。
정조 3년 · 목
敎曰。其在廉隅。勢難强迫。俾許一伸。不害爲體下之道。弘文提學兪彦鎬。今姑許遞。
정조 3년 · 목
敎曰。觀此供辭。其所發明。不但有條理。前後日子相左。合有分揀之道。時囚罪人任嵂放送。
정조 3년 · 강
命禁府諸囚。皆令明日議處照律。
정조 3년 · 목
敎曰。滯囚可悶。禁府判下諸囚。皆令明日議處後。仍爲照律。
정조 3년 · 강
御誠正閣。行晝講。特進官鄭光漢。同經筵李普行。承旨徐有防。玉堂沈煥之。假注書徐鼎修。史官李信祜鄭東浚。西淸君㷸。武臣任屹。
정조 3년 · 강
推玉堂沈煥之權以綱。
정조 3년 · 목
敎曰。雖非過災警懼之時。凡有言責之任者。當以逆耳批鱗之辭。日聞於前。況此求言之會乎。蓋予無來諫之誠。不能導之使言。固所歉愧之不暇。然豈料論思之地。反有遜志之說哉。至於昨日。玉堂減膳事筵奏。而其爲失職。抑可謂非細。侍讀官沈煥之。檢討官權以綱推考。
정조 3년 · 강
命文純公朴世釆事章奏勿捧。
정조 3년 · 목
敎曰。文純公朴世釆事。 先朝已有不刊之令。不忍言之敎。豈非予小子議不敢到處乎。儒賢批已諭。此後朝紳章甫之此等章奏。政院勿捧。亦令諸臣知悉。
정조 3년 · 목
敎曰。今番試場當摘奸。若有亂雜之弊。試官當處分。以此嚴飭文武試所。又敎曰。今番試場。則赴擧儒生必不多。若非已作而入格。殿試時爲外更。則試官當知之。以此申飭。
정조 3년 · 목
因刑曹御寶僞造罪人金奉鎭。殺獄罪人李千奉加刑草記。幷敎以。更良嚴訊取服。又因僞造御寶罪人朴★(王+善)金龍河。殺獄罪人李光點等加刑草記。幷敎以。依前判付。更加嚴刑。期於得情。
정조 3년 · 강
召見輪對官于誠正閣。
정조 3년 · 목
敎曰。今日九日製時。通方外事分付。又敎曰。兩館提學牌招。又敎曰。藝文提學弘文提學更爲牌招。牌去來催促。又敎曰。菊製命下之後。日勢已晚。而兩館提學無端違牌。此何道理。兩館提學更卽牌招。又敎曰。承旨持此書題。與提學馳詣泮宮。收券以來。○以擬漢王群臣賀。聞蕭何之言。諭以吾亦欲東爲箋題。
정조 3년 · 강
以洪國榮爲弘文提學。前望也。
정조 3년 · 강
命召對繼講册子。更問儒賢以聞。
정조 3년 · 목
弘文館啓言。召對繼講册子。有以朱書節酌爲定之命矣。廣考册簿。元無朱書節酌爲名之册。何以爲之乎。敎以。更爲就問于儒賢以聞。
정조 3년 · 강
命二十二日誕日陳賀權停。
정조 3년 · 목
因禮曹草記有是命。
정조 3년 · 목
領議政金尙喆曰。近日雷異。都由於臣等之罪。而自上反下責躬之敎。聖德則有光。而臣等之罪。固無可言矣。斥退如臣之類。則此乃弭災之第一方矣。予曰過矣。左議政徐命善曰。領相旣請斥退。而如臣無狀。亟賜斥退。則此應天之實政矣。予曰過矣。尙喆曰。僚席久虛。尙不枚卜。實未敢知聖意。何爲而然也。臣則從當下鄕。而相職久闕。伏望必得其人。而授此任焉。命善曰。領相旣以鼎席不備仰達。而此甚可悶矣。予曰。鼎席若爲備置。則誠好矣。尙喆曰。當此處分之日。臣亦斥退。則豈非公私兩便乎。臣則欲於二十四日內下鄕矣。予曰。何必急急下鄕乎。姑俟新卜之出而發行好矣。命善曰然矣。予曰。工曹參議。業欲加資。而要其上來。初不以爵祿相縻之意。有所云云故。尙此未果矣。今以從二品加望則好矣。尙喆曰。聖敎誠好矣。仍奏曰。當此遇災求言之日。臣等雖無一言。而入侍卿宰亦無一言。臣心竊爲慨然也。予曰。此莫非予自反處也。
정조 3년 · 강
命刑曹參判。問于大臣。正三品中加望。
정조 3년 · 강
許施洪忠道秋操停止之請。
정조 3년 · 목
領議政金尙喆啓言。洪忠監司李秉鼎狀啓以爲。今秋陸操及安興雙樹城操。特許停止事。令廟堂稟旨分付矣。荐饑餘民事。宜有軫恤之道。依狀請許施。各其官門聚點。自是停操時應行之例。着意擧行之意。請分付。從之。
정조 3년 · 강
許施關西災實分等之請。
정조 3년 · 목
領議政金尙喆啓言。此平安前監司金鍾秀災實分等狀啓也。陽德等四邑。置之尤甚。成川等十三邑。置之之次。平壤等二十五邑。置之稍實。仍以推奴徵債。限明秋防塞事。令廟堂稟旨分付矣。請依狀請施行。從之。
정조 3년 · 강
遞大司憲宋文載。大司諫李文源。司諫宋濟魯。掌令李身晦。持平徐有成。正言李義存。
정조 3년 · 목
敎曰。在外臺諫許遞。與玉堂未差之代。以在京無故人差出。
정조 3년 · 강
改差永春縣監李昌漢。
정조 3년 · 목
昌漢。與吏曹佐郞尹行修。有親査應避之嫌。呈狀乞遞。吏曹啓請改差也。
정조 3년 · 강
有政。吏曹參議李秉模進。
정조 3년 · 목
敎曰。永春縣監。今日政差出。○以李★(土+甲)爲大司憲。趙英鎭爲大司諫。尹弼秉爲掌令。許霮爲正言。林道浩爲持平。金亮行爲刑曹參判。柳孟養爲校理。金履禧爲修撰。徐有成爲副修撰。成光默爲槐山郡守。韓用龜爲永春縣監。李東郁爲司諫。右議政洪樂純單付。
정조 3년 · 강
諭右議政洪樂純。
정조 3년 · 목
敎曰。予之注意於卿者。厥惟久矣。以卿德量之甚宏。地望之風著。可以鎭服一世。憚壓百僚。兼有休戚之義。自來倚毗之篤。是以屢命枚卜。卿必與焉。輿望之屬。亦可以推知矣。爰立之擧。何待今日。而誠以念卿家退讓之風。顧卿侄謙悒之意。未能決意行之矣。嗚呼今之國事。無一可恃。世道日下。生民日困。朝衆之泮渙。王綱之頹夷。日甚一日。而將至於莫可收拾。是誠何等時也。卿之公耳忘私。國耳忘家。予之素知。此時經濟之責。不屬之於卿。而當屬之誰乎。以是有予今日之命。以卿爲國之誠。亦豈不思所以副予意之道乎。玆遣近侍。爰布心腹之諭。卿其體予懃懇之意。卽起視事事。承旨傳諭于右議政。
정조 3년 · 강
御誠正閣。行晝講。知經筵黃景源。特進官鄭尙淳。承旨李在學。玉堂金翊休假注書徐鼎修。史官李信祜鄭東浚。安昌君燝。武臣李樸。
정조 3년 · 강
左承旨鄭民始。以右議政洪樂純附奏啓。
정조 3년 · 목
書啓以爲。臣奉聖敎。傳諭于西部聚賢洞右議政洪樂純處。則以爲。臣以千萬不似之身。當千萬不近之任。自筵退歸。五內失守。莫省自措。不意承宣來臨。恩諭勤摯。臣方震迫。不敢長語。謹當收拾神思。數日內當進一疏云矣。
정조 3년 · 강
設文武科初試于一二所。
정조 3년 · 강
照勘時囚李敬一等。
정조 3년 · 목
義禁府啓言。時囚李敬一段。緣坐罪人物故行檢。何等時急。而不卽馳進。以致檢驗之遲滯者。雖緣病苦。有難容貸。以此照律。罪杖六十收贖。奪告身一等放送。權綸段。還上事體。何等嚴重。而一任下輩之反弄。吏奴逋混入停捧者。至於千餘石之多。以此照律。罪杖八十收贖。奪告身三等放送。崔朝岳段。田政法意。何等至嚴。而從前隱漏之結。一味掩置。擅自私用者。至於三十餘結之多。固已無狀。四十餘結。則諉以下吏偸弄。亦不報營還實。尤極可駭。以此照律。罪杖一百收贖。告身盡行追奪。三年禁錮。流二千五百里定配。而前以他罪。定配於康津縣。以議啓辭意。請添書罪目。還發配所。允之。敎以。如有功儀。各減一等。
정조 3년 · 강
御誠正閣。行晝講。召見輪對官。特進官金魯鎭。同經筵李性源。承旨沈念祖。玉堂金翊休徐有成。假注書徐鼎修。史官李信祜鄭東浚。安春君烿。武臣李奎章。
정조 3년 · 강
景慕宮。命行酌獻禮。
정조 3년 · 목
敎曰。明日展拜 景慕宮。仍行酌獻禮。以此分付。
정조 3년 · 강
命明日動駕。御營廳隨駕。軒懸鼓吹。幷與陳列而置之。
정조 3년 · 목
敎曰。明日動駕。御營廳隨駕。餘勿留營。亦勿留陣。又敎曰。在前減膳時。軒懸鼓吹。雖不樂作。陳列則依例擧行矣。明日動駕。軒懸鼓吹。幷與陳列等事而置之事。分付。
정조 3년 · 강
詣 景慕宮展拜。仍行酌獻禮。
정조 3년 · 목
具遠遊冠絳紗袍。乘輿出協陽門。至明政門外降輿。乘輦出弘化門。詣 景慕宮。至大門外降輦。乘輿入齋室。改具冕服。行展拜禮。仍詣 殿內奉審訖。仍行酌獻禮如儀訖。還齋室。改具遠遊冠絳紗袍。乘輿出大門外降輿。乘輦由弘化門。至明政門降輦。乘輿還內。
정조 3년 · 강
命曬書展拜。以二十五日爲之。
정조 3년 · 강
分揀排設房司鑰林興壽。
정조 3년 · 목
因照律單子。敎以。分揀放送。
정조 3년 · 강
御誠正閣。行晝講。召見下直守令。同經筵徐有隣。特進官李衍祥。承旨南䳽聞。玉堂柳孟養徐有成。假注書徐鼎修。史官李信祜鄭東浚。凝善君爔。武臣李曄。
정조 3년 · 강
副校理金勉柱疏辭新授玉署奎華之任。賜例批。
정조 3년 · 강
獻納李命勳。以雷異上疏陳勉。賜批。
정조 3년 · 목
疏略曰。轟燁之異。荐疊於旬日之間。向來責躬之敎。實出聖心之警懼。庶致天心之悅豫。而昨夜之雷雨。又何爲而作也。今日之災。此實我殿下聖益聖治益治之一大機會也。伏願仰體天心。益勵聖志。以爲消弭轉移之策焉。古人有言曰。臨筵哀詔。不如行一善政。若以今日之敎。不歸於遇災應文之一故事。則實 宗社之幸也。況此天譴荐示之日。弼違匡格。以效弭捄之道者。責在臺閣。則尤不可以如臣者。苟然充數。乞賜鐫免焉。批以。所陳當留意。爾其勿辭察職。
정조 3년 · 강
掌令尹弼秉。以雷異上疏陳勉。賜批。
정조 3년 · 목
疏略曰。洊雷爲異非細。不知仁愛之天。何如是譴告之不已也。臣敢以是而數陳焉。天道非誠則不成。人道非誠則不立。眞實無妄。無一毫不盡。而天人相感之理。惟在於誠而已矣。臣又有區區所獻。而邇來章奏賜答。或至屢日不下。凡在瞻聆。不無紆菀之忱。伏乞繼自今。隨卽批下。俾無淹滯之歎焉。批以。所陳當留意。爾其勿辭察職。
정조 3년 · 강
御春塘臺。行宗臣內試射。
정조 3년 · 목
行應射宗臣試射訖。仍頒賞如儀。
정조 3년 · 강
遞副校理金勉柱。
정조 3년 · 목
敎曰。直閣金勉柱所帶館銜。今姑許遞。閣職無異史職。無不可行公之例。自本閣卽爲牌招。
정조 3년 · 목
以徐有鍊爲持平。沈樂洙爲副校理。金宇鎭爲副修撰。李徽遠爲庇仁縣監。
정조 3년 · 강
詣 奉謨堂展拜。仍御拂雲亭。行燕射禮。
정조 3년 · 목
具翼善冠袞龍袍。詣 奉謨堂。就板位行四拜禮。仍詣 堂內奉審訖。次詣拂雲亭陞座。仍作燕射禮。侍射官以次行射禮。○予曰。內閣進箋。仍令擧行可也。○敎曰。告矢武臣。各半熟馬一匹賜給。執翿旜軍器寺官員。竝陞敍。獲者問名。從優施賞。其他司謁司鑰及司卷領籤。各兒馬一匹賜給。監書及本閣吏隸軍人。通禮院擧行吏隸。令該曹參酌未布題給。又敎曰。司弓矢中官方得賢梁大宜。竝依例加資。挾侍中官李允默金景佑。各熟馬一匹面給。其餘中官。各兒馬一匹賜給。又敎曰。今日燕射時。贊儀金尙斗。依甲子年例。守令除授。東西唱引儀。右職調用。展拜燕射及宣醞時執拍典樂。竝依例加資。樂生。令該曹分等從優施賞。又敎曰。自有古例。今日燕射時。弓人出身方仲碩。矢人閑良金宗岱。竝依例帖加成給。又敎曰。本閣首司卷尹東瑀。善地監牧官除授。時任監牧官遞付京職。今日內口傳下批。本閣首吏問名。書題除授。○敎曰。掌樂提調許遞。口傳差出。
정조 3년 · 목
予曰。有公事之可以回啓者乎。領議政金尙喆曰。江留方有闕。而未及薦望矣。予曰。從近爲之可也。予曰。諸宰有可達之辭乎。都承旨洪國榮曰。今日卽臣於壬辰年初遇聖明之日也。自此以後。恩渥隆重。知遇殊異。殆是千古所未有之契會也。欲報之德。昊天罔極者。在臣情私。猶屬歇後語也。臣之區區初心。只以名義自任。豈欲爲戚里之臣。而事勢所迫。有不得已者。近年以來。戚聯王室。而公私不幸。有今年五月之事矣。臣晝思夜度。百爾計之。此莫非以臣之猶在於朝端。故上不忍言之。下不敢請之。緣臣一身。使國計至此。豈不可悶乎。今將納符出去。而臣於一出禁門之外。若得有意於世。而求見朝紙。召接人客。則此卽忘國家也。天神必殛之矣。臣七年當國。朝廷命令。多出於臣手。而臣則別無貪濁欺瞞之事矣。天理循環。豈有一直如此之理乎。仍解符奉獻香案而出。尙喆曰。今日事。臣等則實未知其故矣。予曰。卿等姑勿言。此所以成其美而保終始之道也。予豈無商量而然乎。左議政徐命善曰。改卜一事。何關於知申之退不退乎。予曰。予與知申。君臣之間。實非泛然。而今日卽壬辰相逢之日也。自此至今。致使知申誤身者。蓋由於是也。然若使善其晩節。則豈不爲君臣間美事耶。知申常以爲。以此處地。若或猶豫不退。則畢竟將不知稅駕之所云云。此言誠亦有理矣。承旨鄭民始曰。今日之事。自上豈無商量而然也。知申亦豈無商量而然乎。知申事。可謂高人一等矣。予曰。如此然後。庶可以保其終始矣。自今以後。任其遨遊於江湖山水。而至於不見朝報人客云云之說。亦可見其心矣。稱以休退。猶復遙執朝權。則此豈今日之意乎。旣往雖誤。此後事之善不善。唯在自家之如何矣。民始曰。事出不意。臣等固已驚惑。而更思之。上下豈無商量而然乎。予曰。今日事豈是泛然之擧乎。此後善後之策。都在於自家。而自家亦以不干時事爲言矣。民始曰。臣與知申。情如兄弟。八年如一。今日事。誠極悵然。而從今以往。臣亦庶幾有優閒之日矣。予曰。予自少時。若癖偶在於讀書。而以忍得不可忍之事。爲一分操守之工夫矣。今日事。亦是人所不可忍之境。而此又忍過者。予亦豈得已哉。大體從古君臣之間。恩義如初。終始保全。爲第一策矣。知申此後。則可爲方外之士。而歌娃舞女。以終其身。卿等亦乘閒往會。則亦豈非美事乎。予則非不欲頻頻相見。而出入頻數。亦爲不緊。或數月一次。相爲通信計耳。
정조 3년 · 강
命驪州移轉穀移納於利川。
정조 3년 · 목
領議政金尙喆啓言。京畿監司鄭昌聖狀啓以爲。驪利兩邑。以臨幸之地。利川則南漢移轉。得蒙捧留之命。驪州則姑無特施之敎。故願得移納於利川。待明春同爲分給於廣州民人事。請令廟堂稟處矣。驪利兩邑施惠之政。宜無異同。請依狀請擧行。從之。
정조 3년 · 강
許施京畿災實狀所請諸條。
정조 3년 · 목
領議政金尙喆啓言。此慶尙監司李在簡災實分等狀啓也。安東等五十九邑。置之稍實。淸河等十二邑。置之之次。仍以爲災結。四千結。許令劃給。而大賑之餘。新舊還一時竝督。必有擾民之慮。昨年還上。依近例指定石數。期於準捧。之次邑尤甚面里還上。以相當穀代捧。各山城今年當捧之餉穀。限折半仍留平倉。待明年次次輸納。推奴徵債。依前防塞事。幷令廟堂稟處矣。分等依狀請施行。災結四千結。準此數劃給。昨年未捧還四十九萬餘石之中。限以三分一。姑許停退。之次邑尤甚面里還上代捧。各山城餉穀仍留。推奴徵債之防塞。請幷依狀請許施。從之。
정조 3년 · 강
正言閔慶世避嫌。賜批。
정조 3년 · 목
避嫌略曰。向當雷雨示警之日。不能出一言論一事矣。及登筵席。聖敎嚴截。責以不言。臣滿心惶愧。何敢晏然於臺次乎。請命遞臣職。批以。勿辭。
정조 3년 · 강
行都承旨洪國榮上疏請休致。賜批。
정조 3년 · 목
疏略曰。臣之是日。卽出身而逢殿下之日也。卽告身而辭殿下之日也。咫尺筵席。多有未畢之言。今又獻符榻前。歸身江外。冒萬死更陳焉。臣年今三十二矣。躬參國政。手握兵權。重之以門闌盈盛。淸朝之用人如此。私門之受福如此。家安得無事。國安得不受其憂也。今日之見臣此擧者。皆瞠然而驚曰。彼必得罪國家而然也。彼齷齪者。安知臣心哉。惟聖明可諒察也。特借臣以三字銜。以卒終始之澤焉。都門一出。終南便隔。臣之耿然。如子戀乳。臨紙嗚咽。不知所云。批以。嗚呼前乎千古。後乎千古。孰有如吾君臣之遭逢與際會也哉。予旣無姚姒之明。卿不及稷契之良。而顧其遭逢也際會也。則當千一之期。寄心膂之托。雖或方之古人。而其信義。庶無愧矣。以是倚毗重而委任專。迄今四載于玆矣。嗚呼乙未至月講席之說。丙申三月廬次之奏。昨年六月嘉禮時言。固皆知卿肝膈之懇。而予則涕泣而挽之矣。獨於卿今日之請。予乃涕泣而許之。何靳於前而從於後也。惟予之心。卿獨知之。惟予之意。卿獨諒之。予安忍多誥。以效叔季虛僞之風也。嗚呼卿之言。卽予之言也。若知予勉循卿請之意。須讀卿章。則庶可悉之。嗚呼日前枚卜之及於卿家。又豈是泛然底意哉。世道之責。豈患無人。言外之意。卿可嘿會。抑又思之。世之不識吾君臣之際者。觀今日之事。聞今日之擧。必曰云云。此意卿疏亦已及之。可謂一般意思也。然在吾君臣心之如何而已。亦何用毫髮之動于其間哉。多少具在宣麻日。許副卿疏中之請。卿其諒悉。嗚呼言之至此。不勝臨批於悒也。
정조 3년 · 강
召見承旨南䳽聞于誠正閣。
정조 3년 · 목
予曰。知申今日事。亦可謂脫灑矣。朝者納符出去之際。顏色極爲舒泰矣。䳽聞曰。知申之事。可謂千古高着。而國家事。自此無倚毗之人。臣不勝憂悶矣。予曰。非不知其然。而亦有商量而然矣。
정조 3년 · 목
予曰。左相之於知申。其當初情誼何如。而昨日知申出去之後。不爲往見云。在自家道理。知申雖被罪而斥出。一番往見。固是人情。則今番之終不往見。誠可怪也。且今日似當承候。而亦不入來何也。誠未可知也。
정조 3년 · 강
諭前宿衛大將洪國榮。
정조 3년 · 목
敎曰。予胡忍許卿昨日之請也。予胡忍許卿昨日之請也。自外面觀之。以吾君臣之間。卿之一疏告退。予便應口許之者。殆不近似於人之平日商量。嗚呼。予雖無施信施義於人。而予之於卿。所以施之者。自以爲果不愧怍也。有是以勉循於昨日之懇者。在予與卿之際。必有別般爲卿切已之私。勝於爲寡躬保護之事。故不得不如是也。何恤乎人之不知裏面乎。自卿之出矣。一榻之外。未免虛曠之嘆。半夜褰衣。不覺繞榻而彷徨。今則卿之職任。旣卸免矣。卿之事務。無纏繞矣。卿今爲舊日之尙書令。舊日之宿衛大將也。在卿雖謂之脫灑磊落可也。以予今日之心。思予今日之事。果當作何許懷耶。言之及此。惟覺哽咽也。玆因朝筵之時。委此入侍史官。布予肝膈之諭。卿今則去就更無可言之端。又無難安之勢。寧不疾入見予。以伸起居之禮。兼使予紓此阻見之意歟事。遣入侍史官傳諭于前宿衛大將處。
정조 3년 · 강
命今日駕臨奉朝賀第。
정조 3년 · 목
敎曰。今日予心。當作何許懷耶。素知予布衣交之心誠懇到。此雖不得不黽勉許之。而四顧茫然。猶非着題語也。且念宣麻之前。決無入侍之事。宣麻之後。必又不言國事。予有多少未及商議者。今日當駕臨奉朝賀第。政院知悉。
정조 3년 · 강
命明朝親臨宣麻。
정조 3년 · 목
敎曰。親頒有所難强。替傳殆涉歇後。無寧躬臨之稍重體貌也。明朝當親臨宣麻。該房以此知悉。
정조 3년 · 강
命史官之回。探問以啓。
정조 3년 · 목
敎曰。史官之回。旣已聞知。尙無消息。自政院卽爲探問以啓。又敎曰。何時下敎。而尙不知入。政院使令幷令攸司科治。供辭卽爲捧入。又敎曰。政院使令分揀放送。
정조 3년 · 강
以兪彦鎬爲弘文提學。
정조 3년 · 목
敎曰。藝文提學牌招。弘文提學前望單子入之。待下批一體牌招。
정조 3년 · 강
檢閱鄭東浚。以前宿衛大將洪國榮附奏啓。
정조 3년 · 목
書啓以爲。臣奉聖敎。傳諭于西部皇華坊前宿衛大將洪國榮所到處。則以爲。臣夜奉批旨。感淚無從。知臣哀臣。惟殿下終始之恩也。但願來生。報此未了。不意恩諭荐下。臣亦何以爲懷。纔已進伏私次。恭俟瞻天之便云矣。敎以。纔數心腹之諭。意謂卿造朝承候。史官之回。書啓踵至。卿無入來之奇。卿之意。必以宣麻前。難於進身。爲目下所執之義而然也。嗚呼。卿何忍區區於疏節。罔念寡人側席之思耶。卽此一擧。予不勝始焉倀倀然。中焉咄咄焉。末乃慨慨于卿也。致卿是急。旣下駕臨之命。卿其聞悉否。多少在駕臨時。又遣史官。更此申及。遣入侍史官。更爲傳諭于前宿衛大將處。入來與否。仍令知來。
정조 3년 · 강
檢閱李信祜。以前宿衛大將洪國榮附奏啓。
정조 3년 · 목
書啓以爲。臣奉聖旨。傳諭于中部麻田洞前宿衛大將洪國榮處。則以爲。駕臨傳敎之下。他不暇顧。謹當趨詣闕外。恭俟嚴命云矣。敎以。旣遣史官傳諭。卽爲入侍事。更令偕來史官傳諭。○又以奉朝賀洪國榮進詣闕下書啓。
정조 3년 · 강
以蔡濟恭爲江華留守。備薦也。
정조 3년 · 강
前江華留守洪樂純疏辭中書新命。賜批。
정조 3년 · 목
疏略曰。噫臣於相職。明知其不可堪。而自謂報效。慨然當之。狼狽顚頓。則反爲聖德之累也。臣方治疏將上之際。伏見臣侄子國榮猥上乞身之章。而十行批旨。特許其請。際遇如此。生成如此。臣以不肖。逢此盛擧於君臣父子之間。一則感泣。一則激昴也。雖然臣不稱之實。履滿之懼。不以臣侄之退。有所加損也。殿下之欲保臣家者。不必有間於父子也。伏乞特推一視之恩。亟收新命焉。批以。予意旣罄於敦諭之旨。竊以謂卿必感予誠懇。從近造朝。見此來上疏本。首尾數千百言。始旣辭之以不可堪。末乃引之以一視之義。爲說鄭重。而控懇至此。嗚呼是豈平日所望於卿也。予讀卿疏未半。實不覺慨然倀然。無以爲說也。卿以今日國事朝象。明知其汲汲乎殆哉。思所以致安致理之策。則在卿體國之心。固當擔當向前。不少遲徊。正若救焚拯溺者然矣。奈之何整暇雍容。無奮發動慮之意。反效近俗追托因循之習歟。況枚卜于卿者。夫豈但爲卿宿望而已。昨於知申之批。旣曰云云。所謂世道之責。豈患無人者。非卿之謂之歟。卿疏中云云。無非漫話。視古人不擇夷險之義。卿之處義。得無大相逕庭者乎。無論可堪與不可堪。一視與不一視。惟當以盡事盡史之義。作卿出脚之四字符可也。卿須思之。予亦多誥矣。卿其體予慇懃之諭。勿復巽讓。仍卽撤章肅命。莫孤予側席延佇之望焉。仍命遣史官。傳諭于右議政。
정조 3년 · 강
吏曹參判兪彦鎬疏辭文任。仍辭宣麻文製進之命。賜批。
정조 3년 · 목
疏略曰。臣伏奉弘文提學除授之命。不知殿下何以有此誤恩也。臣之不合於文任之狀。備悉前疏。已蒙曲諒。而臣於都承旨洪國榮疏批之下。有不勝驚惑者也。國榮之擔負。殿下之倚毗。朝野之恃賴果何如。而一疏允批耶。臣於國榮之辭。殿下之許。旣知其均爲不可。則於其謝事之誥。義不當與聞。隨牌陳章。仰請處分。亟許鐫改焉。批以。昨日事。卿章雖曰云云。予意豈後於卿。而有是昨日之擧也。況此麻。卿豈辭巽乎。勿辭卽爲入來開政。仍卽應製。
정조 3년 · 강
罷左議政徐命善職。
정조 3년 · 목
敎曰。身居保護之任。且當嘗藥之時。其所擧行。固當自別於他人。而昨今擧措。誠有萬萬寒心者。非所望於此大臣。始何不知動。又何不知進乎。其在責備之義。決不可藏怒不言。左議政徐命善特施罷職之典。
정조 3년 · 강
以洪樂純爲扈衛大將。
정조 3년 · 목
敎曰。議政府右議政洪樂純爲扈衛大將。
정조 3년 · 강
命明日宣麻處所。以仁政殿爲之。
정조 3년 · 강
命玉堂臺諫。以在京無故人擇差。總管今日政差出。
정조 3년 · 목
敎曰。明日臨殿。侍臣班殆不能成樣云。玉堂臺諫之在外人員。兩司避嫌及退待人員。竝許遞。以在京無故人。今日政擇差。又敎曰。有頉總管許遞。今日政差出。
정조 3년 · 강
以具善復爲訓將。李敬懋爲禁將。
정조 3년 · 목
敎曰。禁衛大將具善復爲訓鍊大將。又敎曰。總戎使李敬懋爲禁衛大將。
정조 3년 · 목
敎曰。向以疏語觀之。處義似然。御營大將李柱國今姑許遞。
정조 3년 · 강
以李邦一爲御將。李柱國爲總戎使。
정조 3년 · 목
敎曰。行副護軍李邦一爲御營大將。又敎曰。前大將李柱國爲總戎使。
정조 3년 · 강
以金履素爲都承旨。
정조 3년 · 목
敎曰。兵曹參判金履素。都承旨除授。
정조 3년 · 강
命吏曹參判兪彦鎬。參議李秉模牌招開政。
정조 3년 · 목
敎曰。有何情勢。無端違牌。至于今三更後。又請牌招。此等國綱。此等分義。萬萬寒心。參議只推。與參判一體更卽牌招。又敎曰。成命之下。尙不承膺。今日國綱。可謂無餘地矣。參議只推。與參判更卽牌招開政。
정조 3년 · 강
諭奉朝賀洪國榮。
정조 3년 · 목
敎曰。卿何不赴於今朝承候耶。意謂卿之坐而待漏。漏盡而入。日已高矣。迄不造朝。卿於是乎孤負予虛佇瞻想之思也。況今日行將頒麻。又何不早造乎。★(足+企)待之餘。不任虛徐。更此傳諭。嗚呼卿雖以去就爲重。念保護之事。伸起居之禮。在卿道理。尤重於去就之重。卿之承候與否。何關於宣麻之前後耶。卿其諒悉事。使入侍史官傳諭于奉朝賀。處
정조 3년 · 강
命攔入軍卒。令秋曹開坐捧供。
정조 3년 · 목
敎曰。宿衛所。昨纔撤罷。而苟有國綱。豈如是乎。攔入軍卒。至於此多。軍士房承旨。亦不善申飭之致。兵曹判書從當處分。守門將自兵曹査問治罪次待令。攔入軍卒。令秋曹判書卽爲開坐捧供。當番次知行首執事堂上軍官。出付刑曹。一體捧供。而各營門軍卒之攔入者。當用一律。不但有古法。自昨春以後。飭敎嚴截。而曾未幾何。又復如是。將校輩若不直招。施威嚴問。期於直招。
정조 3년 · 강
命前訓將家。令三軍門輪回察。
정조 3년 · 목
敎曰。昔裵晋公之休退也。纔經武元衡之亂。唐帝特命。以騎士衛焉。其後衛其家。史稱盛事。今日從前訓將之苦懇。倂解戎務。而又無所帶衙門。則疏虞可知。雖體前訓將嫌挹之衷。不欲用唐時古事。亦宜念備虞之道。況於宮家。亦有定軍人把守之事。足可旁照。其令三軍門輪回當日。俾如干軍人廵察。以防盜賊之患。
정조 3년 · 강
檢閱李信祜。以洪國榮附奏啓。
정조 3년 · 목
書啓以爲。臣奉聖旨。傳諭于中部水門洞奉朝賀洪國榮處。則以爲。宜卽待漏趨進。恭伸起居之禮。而三字銜未付之前。無端出入禁門。大違常例。今當進詣闕下。待下批卽當登筵云矣。○又書啓。臣奉聖旨。傳諭于奉朝賀洪國榮處。則以爲。臣趨詣闕外。方待下批後入侍。而史官又至。手札踵臨。臣奉讀感激。卽當承候之不暇。臣身旣致仕。則三字銜未付前。揚揚入闕。殆同未致仕之前乎。微臣今日之請。聖明旣許之。朝野皆知之。豈爲一二政官所挽留。致使宣麻遲延。恩批淹滯乎云矣。
정조 3년 · 강
命政官違牌事問啓。
정조 3년 · 목
敎曰。政官違牌事。固未知所執之如何。而若是屢違。極涉怪訝。其所以違牌委折。自政院問啓。○政院啓言。問于吏曹參判兪彦鎬。參議李秉模。則彦鎬以爲。臣旣於前都承旨洪國榮致仕敎文。以不可撰進之義。有所疏陳。則今於是政。義不可異同。故冒死荐違云矣。秉模以爲。臣於前都承旨洪國榮許休之擧。竊有所憂慨者。則義不可冒赴於是政云矣。
정조 3년 · 강
命吏曹參判兪彦鎬。卽爲牌招開政。
정조 3년 · 목
敎曰。吏曹參判牌去來。勿爲呼望。又敎曰。亞銓謂以處義。與三銓無異云。而七牌之下。又違召。設有不可强之處義。到今徒損國體。此牌勿施。更爲申飭。使之入侍開政。又敎曰。殿座時急。何如是違牌乎。更卽牌招。又敎曰。政官之違召。至於六牌。決知其無端如此。必有委折而然云。今於問啓之下。所對亦然矣。此則不可以違逋論也。況參判所執。不過以憂慨之意。不欲作此麻云。則此乃逡巡於文任事也。麻旣脫稿。臨軒時急。以文任牌招下敎。今無可論。置之。吏曹參判兪彦鎬卽爲牌招。使之開政。
정조 3년 · 강
遞吏曹參判兪彦鎬。參議李秉模。
정조 3년 · 목
敎曰。今則國體事面。不可一味猶豫。吏曹違牌堂上。一倂許遞。
정조 3년 · 강
以李普行爲吏曹參判。
정조 3년 · 목
敎曰。開政時急。行副司直李普行。吏曹參判除授。
정조 3년 · 강
重推吏曹參判李普行。
정조 3년 · 목
敎曰。到今可謂時急。而銓官之連事違召。行政無期。寧不寒心。雖有下行之歎。亦有可援之例。參判若復違牌不入。則當下入侍開政之命。若此而又復違牌。實有處義矛盾之嫌。吏曹參判李普行從重推考。更卽牌招開政。
정조 3년 · 목
敎曰。侍臣三司不備。卽爲差出。使之先參班後謝恩。
정조 3년 · 강
有政。吏曹參判李普行進。
정조 3년 · 목
敎曰。如是不爲入來。有何意義乎。入侍開政事。卽爲分付。○以尹東暹爲大司憲。沈命德爲司諫。朴天行爲持平。嚴思憲爲正言。沈樂洙徐有成爲副校理。洪命浩爲副修撰。奉朝賀洪國榮單付。再政。以李命植爲兵曹參判。徐命善爲內醫院都提調。朴祐源爲修撰。
정조 3년 · 강
前江華留守洪樂純再疏。辭中書之任。賜批。
정조 3년 · 목
疏略曰。臣伏承批旨。恩敎鄭重。不覺感激流涕。噫臣豈忍負殿下哉。仰念俯思。繞壁不寐。卽欲進身。上慰聖情。而所叨之職。乃是輔相之位。實不敢不量人器。肆然冒當。甘爲孤恩負國之罪也。惟殿下哀之憐之。亟收新命。以幸公私焉。批以。卿之章胡爲而又至。辭愈懇而言愈摯。予於是乎大失所圖。予不多詰。卿亦諒之。嗚呼卿若念今日國勢時象。豈忍復尋辭疏。以效例讓之風乎。予實爲卿慨然。繼之以咄咄也。卿何忍爲此。卿何忍爲此。使卿能體予至意。則決不待予言之畢。而有所決定於中者。卿其念之。卿須顧小子慇懃之意。念國事岌嶪之勢。卽起視事。弘濟時艱。仍命遣史官傳諭于右議政。
정조 3년 · 목
予曰。政院啓辭事。誠極駭然矣。如此不誠之事。雖於敵以下。猶不可爲之。況今日承宣。亦是朝鮮士夫。而乃爲此不誠之擧乎。都承旨去就。何關於諸承旨。而作此駭然之事乎。此啓辭。還爲出給可也。
정조 3년 · 강
命春秋及歲時。例致輪送于洪奉朝賀家。
정조 3년 · 목
敎曰。春秋及歲時例致。則參酌前例。以米十石。太二石。民魚十尾。石首魚十束。鹽六石。輸送于洪奉朝賀家。
정조 3년 · 강
命奉朝賀洪國榮入來事傳諭。
정조 3년 · 목
敎曰。旣已下批。卽爲入來事。史官傳諭于奉朝賀處。
정조 3년 · 강
御仁政殿。行宣麻。
정조 3년 · 목
具翼善冠袞龍袍。乘輿出仁和門。詣仁政殿降輿。陞座。○予曰。奉朝賀肅拜單子催促。予曰。奉朝賀敎書中。旣有御製一句。事體自別。以黃紙付籤。宣麻後。似當以鼓吹前導。以此擧行事。分付該曹。○奉朝賀洪國榮入就拜位。行宣麻。禮畢。○予命奉朝賀陞殿。敎曰。今日以此見卿。亦是意外。國榮曰。天理人事。有始有終。而旣善其始。則鮮又善終矣。臣爲殿下布衣之交也。知遇恩渥。曠絕千古。五年當國。自殿下登極之後。凡諸政令施措。臣多預聞。此莫非人臣不敢爲之事。昭烈孔明之契會。比臣猶可謂歇後矣。臣之今日之事。可謂木石肝腸不忠不孝。而更思之。此非負殿下也。乃所以報殿下也。臣自今以後。若復干預時事。則非但天神殛之。雖殿下誅之。臣無恨矣。今當辭退。苟有區區之見。則雖斧鉞當前。豈可不言乎。不幸亂逆。近出於戚里。至如龜柱樂任之逆節。非不狼藉。而一則 慈殿之兄也。一則 慈宮之弟也。殿下如欲慰悅 慈心。則不可不特施傅生之恩然後。 兩宮之心。庶可安矣。殿下春秋鼎盛。而尙無螽斯之慶。臣自在宮僚時。旣知坤殿有病患。故臣亦不敢言之。而及至近年。以廣儲之計。有臣家戚聯之事。臣自此以後。每以不失和氣爲心矣。今則已矣。伏願殿下。必於此加意焉。言路。國之元氣。不可不開張。而近年以來。以言獲罪者。間或有之。如朴在源徐郁修申尙權等是也。幷爲宥釋。則亦是來言之道也。目今民生之困瘁。無復餘地。此後若遇凶歉。則國計民食。將無可恃之處。若以此等謀猷。下詢於參判臣李普行。則其言雖似迂闊。必多可用者矣。 先王朝五十年爲治。以蕩平爲主。而畢竟則有會極歸極之效矣。殿下亦必以鎭安蕩平爲治。則庶不負 先朝之心矣。俄聞具善復爲訓將云。此人乃宿將也。將任不可數遞。若久任責成。則必有效矣。臣又有私義之可達者矣。臣與左相及左承旨臣鄭民始。爲明義錄主人。而臣之出江上也。左相不來見。故臣心怪之。略有言及於親知者矣。聞殿下以此亦下嚴敎云。此亦過矣。此人豈是負國之人乎。自上若不解用。則臣亦不安矣。臣與民始。情同兄弟。亦望殿下。終始善待。以爲成就焉。
정조 3년 · 강
命前左議政徐命善拜相。
정조 3년 · 목
敎曰。旣有奉朝賀之奏。豈可踰時。前左議政徐命善敍用。又敎曰。前左議政徐命善拜相。
정조 3년 · 목
敎曰。宣麻大庭。卿能脫屣軒冕。磊磊犖犖。不少苟假。在卿固光且幸矣。惟予今日之心。當作何許懷也。卿每以予之徒效婦人之情。縷縷警規。不啻光明正大。予今不長語以卿之至意也。嗚呼予又安得不言。雖不言。心則索然乎。右揆疏中。宸居無宿衛之人。丙枕興戀結之懷者。畵出予今日之懷緖。予讀至數回。不覺潛然也。今則思所以報效之道。予之思所以寓心之端。俱在於承候之節。起居之時。固知卿之不待予言而知之者。耿結之極。布予心曲。卿須體此意。自明日早卽入來。以副此意事。入侍史官傳諭。
정조 3년 · 목
敎曰。昨日處分。予以責備之意。有此過中之擧。俄聞奉朝賀之言。不覺感歎。予何忍不從。卽日復拜。布予心曲。卿其體小子慇懃之意。卽起視事。弘濟時艱事。遣史官傳諭于左議政。
정조 3년 · 강
檢閱李信祜。以奉朝賀洪國榮附奏啓。
정조 3년 · 목
書啓以爲。臣奉聖旨。馳往傳諭于奉朝賀洪國榮。則以爲。臣今日之事。誠書契以來所未有之際遇。如臣不肖。畢竟成就。卽殿下之恩。而又宣示至意。臣自今日以後。依聖敎明當入闕云矣。
정조 3년 · 강
領議政金尙喆陳箚。乞解中書之任。賜批。
정조 3년 · 목
箚略曰。臣居相職十餘年。涓埃莫效。國恩虛負。一可退也。年迫七旬。鍾漏不休。二可退也。疾病侵尋。陳力不能。三可退也。緣臣忱誠淺薄。辭巽不固。尙未蒙處分。日夕懊鬱。而顧今前都承旨臣洪國榮。乃以三十二歲之年。忽地乞休。一疏得請。噫臣之受知殿下。雖不及國榮。以其年則何如。以其職則何如。而在國榮則至遂懸車之願。在臣身則猶惜裭鞶之恩。臣固不足言。得不有歉於大聖人體下一視之仁乎。惟聖明俯垂哀矜。盡解臣本兼諸任。俾得優遊散秩焉。批以。箚中云云。卿何庸過自深引乎。況今朝象之泮渙。已無可言。尤豈可輔相辭退之時乎。予實爲卿惜之也。卿其體予慇懃之意。勿復控辭。卽起視事也。仍命遣史官傳諭。
정조 3년 · 목
敎曰。昨批於卿。意謂卿之造朝。尙此茫然。予心悵恨。夫豈言諭。予則今日之心。倍於昨日。誠不勝爲國事繞榻彷徨。明發不寐也。嗚呼。卿之地處。自別於他人。卿若念及於是。豈待予言之畢。而決其出脚之遲速乎。嗚呼。卿試思之。以今日之國勢。以今日之國事。觀今日之朝廷。是誠何等貌樣。論今日之爻象。言今日之作爲。則若涉大川。其無舟楫者。猶屬歇后語也。況今相府無人。國事擔閣一邊。又是何等時也。罔涯之極。不暇長語。更遣入侍史官傳諭。且有大臣卿宰來會之命。卿其卽爲造朝。以副予小子如渴之望。
정조 3년 · 목
敎曰。方有大臣入侍之命。卿何不入來乎。今方側席以待。卽爲入來事。遣承旨傳諭于左議政。仍與偕來。
정조 3년 · 강
命大臣卿宰來待。
정조 3년 · 목
敎曰。一欲諭予君臣之際而未果。大臣卿宰使之來待。
정조 3년 · 강
檢閱李信祜。以右議政洪樂純附奏啓。
정조 3년 · 목
書啓以爲。臣奉聖旨。往諭于西部聚賢洞右議政洪樂純處。則以爲。昨日批旨之下。天聽愈邈。史官儼臨。恩諭益重。臣是何人。得此於聖主也。伏況昨者。臣侄奉朝賀國榮。受麻大庭。更覲耿光。及其退也。畵蓋法樂。前導至家。再拜告恩於臣之先父先母之靈。如此恩榮。古亦有否。臣非木石。豈敢不進身叩謝。而今若出擔重務。做事則臨手生瘡。出言則轉喉觸諱。今日明日如此。雖以殿下之仁。其何以容貸乎。不幸至此。殿下保全臣家之盛意。果安在哉。臣竊懼焉。此臣所以屢被恩命。而不敢爲轉動之計者云矣。敎以。昨日批卿疏。而遣入侍史官傳諭。今日豈例諭。而又遣入侍史官傳諭者。是乃敬卿禮卿之意也。以卿叩謝之意。宜卽進身。決不容一味牢讓。孤負慇懃之至念也。予於卿之如是凂凂。如是邈邈。實不知何以爲然也。嗚呼卿之視奉朝賀。實猶子焉。奉朝賀之視卿。亦猶父焉。予所稔知而飫聞也。以是予每對奉朝賀謂曰。卿與卿叔。名雖叔侄。義同父子云云。觀卿書啓中辭語。益知卿心之如予言也。果使卿視國如家。則當卿侄謝事之餘。卿豈忍不以卿侄處於朝處於官而出於事予一人乎。昨今批旨與敦諭。旣以公事罔涯。有所申及。而又如今書啓之答。別以卿家之私事。有取譬引喻者。大抵公事私事。雖似不同。而如天理人情之元不相離。人情極處。天理亦然。私事之不得不然處。公事亦不得不然。卿若推私事而勉公事。將公事而思私事。想不待予言覼縷。必有所憣然覺悟。而卽起造朝。共濟時艱也。卿其念之。卿其念之。書契晩到。呼燭草。草不在多言。所奏相照。卿須待朝出肅。以副予延佇之望焉。卽今中書。無視事之僚相。訏謨抛置。諮詢無所。此尤朝象。此尤予所大懼者也。更望卿之念此也事。遣史官傳諭于右議政。
정조 3년 · 강
召見大臣卿宰于誠正閣。領議政金尙喆。領敦寧李溵。左議政徐命善。領府事鄭弘淳。綾恩君具允明。守禦使徐命膺。兼漢城判尹具善復。左參贊黃景源。行司直韓光會李重祜。工曹判書鄭好仁。刑曹判書鄭尙淳。右參贊鄭光漢。戶曹判書金華鎭。副司直權導。禮曹判書李福源。工曹參判沈墢。副司直任希敎徐有寧徐有隣李明中李義翊趙時俊李衍祥兪彦鎬李★(土+甲)。漢城左尹徐有慶。同敦寧李瀁。行副司直尹坊李柱國李敬懋李邦一。
정조 3년 · 목
命善曰。臣不誠不忠之罪。實無所逃。而下情惶愧矣。予曰。遂事勿說。何必更提耶。卿則比他人自別。故予實有慨然之心而然矣。予曰。今日召見卿等者。欲諭予意而然矣。予於奉朝賀洪國榮。當初契遇。雖謂前古所無可也。而一朝休退。以外面不知者觀之。則似不無疑惑之意。故玆以召諭於卿等矣。此人之請退。予之允許。豈無商量而然乎。蓋以近年以來。委任太專。擔負太重。自非上等之人。則以此處地。何可望每事盡善。而奉朝賀至誠求退。至以畢竟之不知稅駕爲慮。予亦到此地頭。有難挽回其心。而亦欲以保其終始。成其美意。一言卽許。至有昨日擧措。而予則本有所商量而然矣。命善曰。奉朝賀之事。謂卓越矣。尙喆曰。奉朝賀之如是成就。莫非聖上陶甄之恩。而其於國事。實爲可悶。弘淳曰。一朝求退。卽爲允許。國事可謂罔涯矣。予謂尙喆曰。昨日奉朝賀。旣以卿情勢。有所奏者。予豈不體諒乎。卿自爲院相時。鞠躬盡瘁。近來陳懇。亦甚勤摯。而尙未使卿一伸其願。此予之咎也。惟卿勤勞之意。旣無他事之可以酬報者。故欲使卿俾得少間休歇。以副平日之懇矣。尙喆曰。臣之自前求退。豈直爲一身之計哉。蓋爲國事而然矣。聖敎至此。感泣而已。命善曰。左揆之任。猶不堪當。況元輔之責乎。此傳敎。伏望還收焉。予曰。領相旣遞。捨卿而誰爲此任乎。尙喆曰。傳敎。辭意過重。益不覺感淚之自零矣。
정조 3년 · 강
遞慶尙監司李在簡。
정조 3년 · 목
領議政金尙喆啓言。慶尙監司李在簡。道內弊瘼査啓後。旣有體諒之聖意。而且聞其目下情理。亦多可悶。請姑許遞。從之。
정조 3년 · 목
敎曰。首揆之秉軸。于今幾年。而何嘗一日有弛憂之頃哉。每一念之。予旣爲之悶之。不覺面頳而背汗。皆以否德嗣位以來。國家事多憂虞而然也。至於昨日奉朝賀之奏。予固已感之。而況於此大臣。予無分毫施報之事。暫許就閒之暇。更圖後日。在領相。或可謂一時便身便心之道。予豈忍不爲。且今筵席。略諭予心腹之言。何必更有所持疑。領相今姑許副。
정조 3년 · 강
命左議政徐命善拜領議政。右議政洪樂純拜左議政。
정조 3년 · 강
命大臣置處政事。當日爲之。
정조 3년 · 목
以洪樂彬爲慶尙監司。領議政徐命善左議政洪樂純單付。
정조 3년 · 목
敎曰。玆者以卿爲議政府領議政。領議政古所稱元輔也。總百揆董百僚。贊予一人。其職不已重乎。世運汚隆。任是職者主之。治道盛衰。任是職者主之。同寅協恭之化。任是職者主之。鎔鑄陶甄之責。任是職者主之。君子在朝。小人在野。得非任是職者之功也歟。小人在朝。君子在野。亦非任是職者之咎歟。風行俗美。使頑夫廉懦夫立。任是職者之所宜勉也。綱擧紀張。使囂者熄。躁者靜。任是職者之所當懋也。今有說者或曰。今之大臣。異於古之大臣。上雖委任。下難責成。予曰。惡是何言也。古人尙曰。君德成就。關於宰相去就。君德猶然。況下君德一等事。宰相其可讓與別人。不自擔當乎。噫大臣之異於古今。不在於職在於人。今之大臣。若以古之大臣自居。則何患其不能事事乎。卿須念予此意。出而做事。入而論道。以予上所云云之說。勉勉不懈。造次必於是也。卿或反是。予無更對卿之面。予言不再。卿其念之。毗之也重。故望之也深。望之也深。故言之也不得不切。更冀卿勿以予言之煩複爲訝。卿之肅命。當在何日。是予拱而企之也。仍命遣史官傳諭。
정조 3년 · 강
檢閱鄭東浚。以母病陳疏經出。批許救護。
정조 3년 · 목
敎曰。九日製居首生員金樂道。直赴會試。之次幼學嚴思勉。給二分。又敎曰。入格儒生。皆令明日待令。
정조 3년 · 강
御誠正閣。行晝講。特進官李命植。同經筵李普行。經筵官宋德相。承旨南鶴聞。玉堂柳誼沈樂洙。假注書徐鼎修。史官李信祜鄭東浚。西春君爗。武臣趙心泰。
정조 3년 · 목
講論語。○予曰。昨今所愼何如。德相曰。少差矣。予曰。金儒賢之病。可悶矣。德相曰。以病之未差。尙未登筵。可悶矣。仍奏曰。先臣生卒履歷。曾有書入之故。玆敢書來矣。予曰入之。
정조 3년 · 강
召見待敎金勉柱于誠正閣。
정조 3년 · 목
予曰。內閣事。無主管之人。極爲可悶。待敎則例爲掌務官。爾須各別修擧。
정조 3년 · 강
命繼後之法。申明舊典。
정조 3년 · 목
經筵官宋德相啓言。國朝繼後之法甚嚴。彼此無父母而與受。俱無其人者。或此邊雖有父母。彼邊父母皆亡。則不得立後。此乃金石之典。而近來無父母之子。幷與祖父母俱沒者。上言陳疏。圖囑禮官。斜出繼後。夫父母祖父母皆無之子若孫。何以受命而繼後族人乎。請自今申明舊典。無父母祖父母子若孫。不得取以爲後事。請嚴飭。敎以。更問他儒賢議定。
정조 3년 · 강
正言李正薫避嫌。賜批。
정조 3년 · 목
避嫌略曰。今日儒賢奏對。至以三司之臣。寂無一言。有悶然之斥。臣亦三司中一也。何敢晏然於臺次乎。批以。此非如是引義者。勿辭。○承旨南鶴聞啓言。正言李正薫再啓煩瀆。退待物論矣。
정조 3년 · 강
大司諫鄭晚淳避嫌。賜批。
정조 3년 · 목
避嫌略曰。卽見僚臺避辭。則以三司之無一言。乃有儒賢筵斥之語云。若論緘默之失。則臣實爲首。何敢晏然於臺次乎。批以。此非如是引義者。勿辭。
정조 3년 · 강
司諫沈命德。正言李亮載聯啓避嫌。
정조 3년 · 목
避嫌略曰。伏聞今日筵中。儒賢以三司之寂無一言。有悶然之斥。臣等何敢冒據於臺次乎。○承旨南䳽聞啓言。大司諫鄭晚淳。司諫沈命德。正言李亮載再啓煩瀆。退待物論矣。
정조 3년 · 강
知事尹東暹陳疏。自引乞遞。賜批。
정조 3년 · 목
疏略曰。臣向叨秋官之任。忽速司直之言。論斷平生。醜詆無餘。至曰公以私掩。政以賄成。雖大德。以臺言爲過。不加之誅。臣之汚身名而辱朝廷極矣。樞府除命。忽地有隕。其敢抗顏周行。束帶朝端乎。亟削臣職。以靖私義焉。批以。人言之過。業已諒矣。卿其勿辭行公。
정조 3년 · 강
平安監司金鍾秀上疏辭職。賜批許之。
정조 3년 · 목
批以。予方思卿。卿又求歸。本任許遞。
정조 3년 · 강
行都承旨洪國榮疏辭文苑之任。賜批許之。
정조 3년 · 목
批以。所辭若此。兼帶文任。今姑許解。
정조 3년 · 강
左參贊黃景源疏辭文苑之任。賜批許之。
정조 3년 · 목
批以。兼帶藝文提學之任許遞。
정조 3년 · 강
戶曹參判宋德相陳箚乞退。賜批。
정조 3년 · 목
箚略曰。臣於俄者筵席。申奏前日箚語而退矣。今見小報。則諸臺臣。乃以見斥引避。臣於瞿然慚訟。當何如也。愚臣申奏。實非專指今日臺臣而言也。臺臣之避。乃至於此。豈所謂風則無心而空穴自號者耶。臣之愚妄大矣。乞賜斥退焉。批以。臺臣之以此引嫌。果是意慮之外。而卿之所辭。又何爲而如是也。卿其安心。勿復控辭。卽起造朝焉。仍命遣史官傳諭。
정조 3년 · 강
御誠正閣。行晝講。仍行次對。知經筵黃景源。特進官鄭光漢。承旨沈念祖。玉堂柳誼沈樂洙。假注書徐鼎修。史官李信祜鄭東浚。安昌君燝。武臣柳鎭琡。
정조 3년 · 목
講論語。○予曰。善爲往來乎。左議政徐命善曰。恩榮所被。不勝感激矣。予曰。日前傳敎。卿等見之乎。我朝宮則雖無提調。而長生殿有之。卿等之意何如。領議政金尙喆曰。事體自別。且長生殿旣有提調。則今此提調之兼管誠好矣。仍奏曰。又有覆奏之事。而擧條。姑俟後日當稟處矣。予曰。儒賢旣有陳達。而予則未能詳知其事情之如何。故不能指一而言之矣。
정조 3년 · 강
許施洪忠道査陳田畓降續之請。
정조 3년 · 목
領議政金尙喆啓言。前因洪忠監司徐有隣査陳狀啓。令新道臣畢査後。更爲狀聞稟處之意分付矣。卽見監司李秉鼎狀啓。則以爲。通一道更査。則由來川浦沙畓。陳田及川浦沙田合當頉。爲五千四百二結二十五負四束。而新還起昨今年査同田畓。合二千四百六十八結五十九負一束。而以新還起。較諸當頉之數。則其所不足。爲二千九百三十三結六十六負三束矣。今年新査得。亦爲入錄於應稅實總。陳田畓五千四百二結二十五負四束。特許懸頉。使之降續隨起隨稅事。令廟堂稟旨分付矣。顧今量政未行。經界未正之前。有不宜隨請隨許。而道臣之爲民陳弊如此。則其在寧失之義。勢難靳許。何以爲之乎。予詢左相。左議政徐命善啓言。前後査陳。所失夥然。而朝家旣令道臣査啓。則今何可遙度其虛實而減削之乎。依所請許施之外。恐無他道矣。從之。
정조 3년 · 강
領議政金尙喆。以前灣尹具㢞筵奏諸條覆啓。
정조 3년 · 목
尙喆啓言。日前前灣尹具㢞所啓。有下詢稟處之命矣。其一。義州加老嶺築城捍禦事也。其一。義州別武士取才。自監營差送參試官於義州。與府尹眼同試取事也。其一。義州把幕把守將卒添給朔料事也。而筵臣沈念祖。亦以義州則本料外添給。猶患太薄。其他六邑。在當均施之意仰達。有同爲稟處之命矣。築城之議。事係設始。姑難輕議。別武士初試之規。雖爲武士輩除弊之道。別武士所在之邑。不但義州一府而已。姑不可獨許。至於把守軍。此是輪回之身後。而今若加料。則江邊七邑。宜無異同。參以事勢。俱難輕易許施。請竝置之。從之。
정조 3년 · 목
領議政金尙喆啓言。重臣李重祜李徽之鄭尙淳權導。俱以備堂。罷職已久。合有變通之道矣。敎以。敍用。
정조 3년 · 강
減下洪國榮備局有司之任。
정조 3년 · 목
領議政金尙喆啓請也。
정조 3년 · 강
命禁漏官元數中。減十窠。
정조 3년 · 목
領議政金尙喆啓言。觀象監禁漏官。元數爲三十。而祿窠不過八額。前提調鄭尙淳以爲。祿無以加出。數不可太多。就其中減十窠。輪回付祿。則食祿之道。比前差勝云。依此施行之意。請分付該監。從之。
정조 3년 · 강
命備局堂上李柱國。申飭行公。
정조 3년 · 강
還差備堂李重祜等。差下備堂李命植等。
정조 3년 · 목
領議政金尙喆啓言。前判書李重祜李徽之鄭尙淳。右參贊鄭光漢。前判書權導。刑曹判書趙㻐。備堂還差。同知李命植亦爲差下。有司堂上有闕代。以趙㻐。右尹李性源請差下。從之。
정조 3년 · 강
命兵曹郎廳柳誼仍任。
정조 3년 · 목
兵曹判書洪樂性啓言。二軍色郎廳柳誼。方有釐正之事。移拜玉堂。甚可悶矣。何以爲之乎。敎以。仍任。
정조 3년 · 강
景慕宮春秋奉審。命提調禮戶堂眼同擧行事。定式。
정조 3년 · 목
禮曹判書李福源啓請也。
정조 3년 · 강
命宮園儀末端。郞屬官名載錄者釐正。
정조 3년 · 강
命故忠臣羅德憲。贈諡旌閭。
정조 3년 · 목
都承旨洪國榮啓言。故忠臣羅德憲李廓之炳然大節。垂諸千秋而無愧。當朝褒奏至贈兵曹參判矣。以今番節使回還時。所得來全韻詩觀之。則其爲彼人感仰。亦可知矣。李廓則無子孫云。而羅德憲則有後孫。如此卓異之人。宜有激揚之道矣。敎以。贈諡。仍爲旌閭。
정조 3년 · 목
以宋文載爲大司憲。沈煥之爲副校理。李性源爲同經筵。沈★(水+頤)之爲慶州府尹。
정조 3년 · 강
禮曹。以繼後事。問議前參議金亮行。病不仰對啓。
정조 3년 · 목
夜一更。流星出天津星下。入南方天際。狀如拳。尾長二三尺許。色白。
정조 3년 · 강
命東籍田黍豆粟攝刈。
정조 3년 · 목
因奉常寺啓稟有是命。
정조 3년 · 강
副校理沈煥之陳箚。請大司諫鄭晚淳等處置。賜批許之。
정조 3년 · 목
箚略曰。儒賢之意。寔出汎論。引以見斥。抑何意也。請大司諫鄭晚淳。司諫沈命德。正言李正薫李亮載。竝遞差。批以。處置事依施。
정조 3년 · 강
御誠正閣。行晝講。知經筵黃景源。特進官金華鎭。承旨李在學。玉堂沈煥之。假注書徐鼎修。史官李信祜鄭東浚。凝善君爔。武臣李壽鵬。
정조 3년 · 목
講論語。○景源曰。古例召對。則玉堂雖一員入侍。而至於法講。必備上下番然後爲之矣。此後則依此擧行似好矣。予曰依。
정조 3년 · 강
召見前江原監司李亨逵于誠正閣。
정조 3년 · 목
遞來也。○予曰。久不見矣。其間連爲安過乎。亨逵曰。恩榮所被。感祝以過矣。予曰。本道年事何如。亨逵曰。大體則大豐。而近因早霜。頗有傷害處矣。予曰。何邑早霜乎。亨逵曰。原州橫城春川等邑皆早霜矣。予曰。市直何如云耶。亨逵曰。大豐云矣。予曰。有何弊瘼乎。亨逵曰。松政實爲巨弊矣。松木則有限。而年年䂨伐。此實難繼之道。而司饔院燔造木及訓局船材所入。亦甚多矣。予曰。大關嶺設置事。果何如。亨逵曰。今若設置關防。則豈不爲好。而但民情多不願矣。予曰。雖不設置。可無疏虞乎。亨逵曰。嶺路險峻。雖不設置。賊何以踰入乎。予曰。近來蔘政。實爲巨弊。而無他變通之道乎。亨逵曰。近來蔘貴。故爲民大弊。而無他變通之道矣。予曰。儒賢以江原道多還穀。欲爲作錢。卿意如何。亨逵曰。道內還穀分俵。每患不足。且農民種子。專恃於還租。而今若作錢。則民必無食矣。予曰。本道還穀。米與雜穀。總爲幾何。亨逵曰。合爲四十一萬石。而米則不過數萬石矣。予曰。如此則一道分還。尙亦太不足矣。亨逵曰然矣。
정조 3년 · 강
命實錄堂上李徽之。自今日仕進。從速訖役。
정조 3년 · 목
敎曰。實錄纂修之役。曾已申飭。而其中堂上李徽之。今旣敍用。更爲啓下。自今日仕進。使之從速訖後。
정조 3년 · 강
以金憙爲水原府使。李徽之爲平安監司。幷備薦也。
정조 3년 · 목
以金鍾秀爲吏曹判書。李文源爲大司諫。宋濟魯爲司諫。李義存李師濂爲正言。尹昌胤爲中部都事。初仕也。
정조 3년 · 강
右尹李性源疏陳春秋應避之嫌乞遞。批下該曹稟處。
정조 3년 · 목
性源。以其兼帶同春秋。與領事金尙喆。有親査應避之嫌也。
정조 3년 · 강
全羅道儒生進士金義集等三百三十八人上疏。請南原蓼溪祠賜額。賜批。
정조 3년 · 목
疏略曰。南原有蓼溪之祠。幷享四賢。厥有久矣。尙未蒙賜額之恩。玆豈非後學之至恨。而朝家之欠典也哉。昔在 仁廟朝時。有若四賢者。相繼而出於南湖。以經學忠節名於世。隱德行義聞於時。生爲士林之師表。而啓牗後學。沒爲士林之尊慕。而立祠侑享。蓋故參奉臣金澕。副提學臣李尙馨。參奉臣金之純。敎官臣金之白是已。亟降明命。特賜院額。以光聖朝崇儒重道之德焉。批以。爾等退修學業。
정조 3년 · 강
御誠正閣。行晝講。特進官李福源。同經筵李性源。承旨南鶴聞。玉堂金翊休沈煥之。假注書徐鼎修。史官金健修鄭東浚。西淸君煋。武臣鄭觀釆。
정조 3년 · 강
諭儒賢宋德相金亮行。
정조 3년 · 목
敎曰。昨今講筵。卿皆不赴。無或以諸臺之事。爲過嫌而然乎。此等事。今無一毫可引之端。則又何爲而不赴乎。良用悵虛。召對有命。卿其明日入侍事。遣史官傳諭于宋儒賢處。又敎曰。日間所愼。果已差愈。則登對日子。似在何間與否。遣史官傳諭于金儒賢處。
정조 3년 · 강
正言李師濂陳疏乞遞。仍懲討。賜批。
정조 3년 · 목
疏略曰。噫世之論首逆者。壹是獜厚兩賊。爲根柢窩窟。而臣則曰。鄭妻與龜柱。爲其本也。畿島安置。或勝於城闉之偃息。而禍本則自如。黑山圍籬。稍密於曩日之疏忽。而當律則不如。殿下不思所以絕根破窩耶。噫彼相福瑩中相集等凶逆。若不拿鞫施律。則其將曰。國有法乎。況此尙魯追律一。款前後臺啓。尙未蒙兪。伏願深懲已往之蹟。亟施應用之典焉。批以。所陳當留意。爾其勿辭察職。
정조 3년 · 목
予曰。奎章閣誌。甚是詳備。皆有條理。善爲之矣。此後如有可以追入者。次次補入。
정조 3년 · 강
命信箭折傷罪人。今日內具格取招照律。
정조 3년 · 목
敎曰。信箭折傷罪人。被囚多日。尙不捧供。豈其無傳敎而然耶。今日內使之具格取招。仍卽照律以聞。
정조 3년 · 목
因刑曹御寶僞造罪人金奉鎭朴★(王+善)金龍河。殺獄罪人李千奉李光點等加刑啓目。敎以。依前判付。更加嚴刑。期於得情。
정조 3년 · 목
敎曰。明日旣命召對。又聞爾一兩日內造朝云。同參明日講席事。遣史官傳諭于行副司直金亮行處。
정조 3년 · 강
事變假注書黃仁炫。以戶曹參判宋德相。副司直金亮行附奏啓。
정조 3년 · 목
書啓以爲。敬奉聖旨。往諭于北部齋洞戶曹參判宋德相處。則以爲。臣以多臺嫌遞。情跡不安。昨今講筵。不敢赴入矣。特遣近侍。慰諭備至。謹當趨詣講席伏計云矣。又書啓。以爲。奉聖旨往諭于北部壯義洞副司直金亮行處。則以爲。臣之病狀。四五日危劇矣。伏蒙醫藥之恩。自日昨幸有減勢。惺感曷極。益加調治。以爲旬前登對之計云矣。○又書啓以爲。奉聖旨往諭于副司直金亮行處。則以爲臣之病勢。雖無所減。而恩敎屢勤。明當力疾祗詣云矣。
정조 3년 · 목
敎曰。言今日之國事時象。則可謂治乎亂乎。安乎危乎。抑亦岌岌乎殆哉。惟其潛鎖暗鑠之形。如人四肢百體之無不受病。而元氣日趣於下者然。嗚呼此何等時也。重以天怒於上。民困於下。旱澇風雹之災。幾無曠歲。咨嗟喁嗷之聲。盈于匝城。嗚呼此又何等時也。雖使國事時象。安且泰矣。在今日忝厥居者。凡於底豫天心。慰釋民怨之方。尙懼其不克盡分。況予否德。無所猷爲。恬嬉是事。玩愒度日。旣無憂畏懇惻之實。又無勤恤惕勵之迹。一日二日。伈伈泄泄。昨旣如是。今又如是。如是而慈覆之天。安得不丁寧戒告。使予不穀。姑貰旣往之咎。許示自新之路也歟。果於昨夜。有電雷之警。而靑臺之報。踵又至焉。是月也。收藏之節。而響轟光燁。無異發散。理甚杳茫。雖不敢測度。而傅會之。然災不虛生。必有所召。大抵天人之際。影響不差。未有不召而自至之災。亦未有已現而無應之變。今日之災。必有人事之致之者。而其變亦可謂不偶矣。玆豈非寡人大警動而大恐懼之時乎。嗚呼災異未降之前。予不能懋敬厥德。對越上天。惟以苟且姑息爲治。以是政令而無片善之可紀。注措而無實效之可言。將亂而予若不之知焉。將危而予若不之省焉。使四方八路之人。前之想望者變而缺望。向之翹首者反爲疾首。無復有致治之期。予聞天視自我民視。天聽自我民聽。竊恐今日之人事。誠有以召此天災也。靜言思惟。一則寡人之罪也。二則寡人之罪也。自予纘承大位。已今四易寒暑。而遇災修省之言。不知其幾遭矣。迄無消弭之效者何也。蓋天意深遠。實難諶斯。或有不終歲而徵者。或有閱屢歲而徵者。固不可以昨歲之災。至今歲而無徵。謂可偸一日之安也。然予否德則遇災之日。若有知所警動恐懼。及過數日。則其爲偸安。又復如前。天不容僞。奚不以示警而告譴之乎。此所以雖講弭災之策。而無其效者也。予於是益不勝瞿然慙悚也。自今日減膳三日。以答上天戒告之意。嗚呼今玆之諭。亶由責躬。奚及於凡百有位之闕失也哉。
정조 3년 · 강
行召對于誠正閣。承旨洪國榮。經筵官宋德相金亮行。玉堂嚴思晚金翊休。假注書徐鼎修。史官李信祜鄭東浚。